पाएं अपने शहर की ताज़ा ख़बरें और फ्री ई-पेपरडाउनलोड करें
रोहतक. समय सुबह 8 बजकर 22 मिनट। आरओ ने माइक से घोषणा की, मतगणना का पहला राउंड शुरू किया जाए। घोषणा के साथ ही काउंटिंग हॉल में 20 वार्डो की टेबल पर रखे ईवीएम बॉक्स खुलने शुरू हो गए। जालियों के बीच से प्रत्याशी व एजेंटों की आंखें ईवीएम कंट्रोल यूनिटों पर ठहर गईं। हर कोई बारीकी से मतगणना की प्रक्रिया को देखता मिला। मतगणना के दौरान करीब तीन घंटे तक प्रत्याशी व समर्थकों की सांसें अटकी रहीं।
पहले राउंड के लिए ईवीएम ऑन की गई। क्रमवार प्रत्याशी के वोटों का आंकड़ा ईवीएम पर आने लगा। हर प्रत्याशी के वोटों की संख्या कर्मचारियों ने आवाज लगाकर बताई। जाट कॉलेज इंडोर हॉल में जाली के पीछे बैठे प्रत्याशियों व एजेंटों के हाथ तेजी से कागज पर चलने लगे। पहले राउंड पर ईवीएम में कम वोट दिखते ही कुछ प्रत्याशी माथे से पसीना पोंछते दिखे, तो कुछ ने हाथों के बीच मुंह दबाकर अफसोस जताया।
पहली ही बार में 100 वोटों का आंकड़ा पार करने वाले प्रत्याशियों व एजेंटों के चेहरे पर हल्की मुस्कान जरूर दिखी, लेकिन अगले राउंड की चिंता से कुछ ही देर में मुस्कान ओझल हो गई। उमस भरे माहौल में प्रत्याशियों व एजेंटों की धड़कने ऊपर-नीचे होती रहीं। कॉलेज के बाहर दिल्ली रोड पर सुबह साढ़े छह बजे से खड़े प्रत्याशी और उनके समर्थकों तक हॉल से परिणाम की रिपोर्ट आने लगी। भीड़ होने के बाद भी रोड पर सन्नाटा पसरा रहा।
पहले राउंड के आंकड़ों के बाद से हार-जीत का मंथन शुरु हो गया। वार्ड नंबर 13 के पहले राउंड की मतगणना दोबारा कराई गई। मतगणना प्रक्रिया देखने के लिए कई बार समर्थकों ने काउंटिंग हॉल के भीतर आने का प्रयास किया, लेकिन मजबूत सुरक्षा घेरे ने उनकी एक नहीं चलने दी। हॉल के दरवाजे से ही इनको वापस भेज दिया गया।
उमस ने किया बेहाल
20 वार्डो की अलग-अलग टेबल पर मतगणना का दूसरा राउंड शुरू हुआ। हॉल में गर्मी व उमस से हर कोई बेहाल दिखा। कर्मचारी भी पसीना पोंछते -पोंछते परेशान होने लगे। इसी दौरान एआरओ ने एक कर्मचारी से पूछा सब ठीक चल रहा है। कर्मचारी तपाक से बोला, साहब! सुबह से बांध के बिठा दिए, पानी तो भिजवा दो। अधिकारी ने तुरंत पानी की व्यवस्था करवाई।
एक ईवीएम की डिसप्ले बिगड़ी
9 बजकर 10 मिनट पर वार्ड नंबर 7 की मतगणना का तीसरा राउंड शुरु हुआ। ईवीएम कंट्रोल यूनिट की सील खोलकर कंट्रोल यूनिट को स्टार्ट किया गया। कंट्रोल यूनिट की डिस्पले नहीं चली। यूनिट को बंद कर दोबारा स्टार्ट किया गया, लेकिन यूनिट ने काम नहीं किया। ईवीएम एक्सपर्ट को बुलाकर यूनिट की जांच करवाई गई। तीन बार प्रयास के बाद भी यूनिट न चलने पर अधिकारी घबरा गए। यूनिट बंद होने पर उक्त बूथ की वोटिंग दोबारा कराने की अधिकारियों को चिंता सता रही थी। ऐसे में प्रिंटर मंगवाकर सीधे प्रिंट निकाला गया। यह प्रयास कामयाब रहा।
वार्ड एक की गिनती आधा घंटा बाधित
वार्ड नंबर एक पर चार राउंड तक गिनती ठीक-ठाक चली। जैसे ही राउंड पांच शुरू हुआ और ईवीएम कंट्रोल यूनिट को बक्से से निकाला गया, तो कंट्रोल यूनिट बॉक्स की एक तरफ की सील हटी मिली। इस पर प्रत्याशी व एजेंटों ने आपत्ति जताई। इसके बाद आपत्तियों का सिलसिला शुरू हो गया। 6 व 7 राउंड की भी दोबारा से गिनती करवाई गई।
निर्वाचन अधिकारी कमिश्नर सुप्रभा दहिया व आरओ आरसी बिधान ने प्रत्याशियों को समझाने का प्रयास किया। अधिकारियों ने प्रत्याशियों से लिखित शिकायत देने को कहा, लेकिन लिखित शिकायत न देकर कुछ प्रत्याशी काउंटिंग हॉल से बाहर चले गए। कुछ प्रत्याशियों ने अधिकारियों पर मतगणना में भेदभाव का आरोप लगाया। ऐसे में वीडियोग्राफी करवाकर मतगणना को पूरा किया गया।
आंकड़ें होते रहे अपडेट
काउंटिंग हॉल में अधिकारियों के मंच के पीछे बने सूचना केंद्र में लगातार आंकड़े अपडेट किए जाते रहे। हर राउंड की रिपोर्ट एआरओ से मंजूरी मिलते ही सूचना केंद्र में भेजी गई। जब तक अन्य वार्डो की मतगणना तीसरा राउंड पार करती, तब तक वार्ड नंबर 10 की टेबल छठे राउंड को पार कर गई। तेजी से आंकड़े दर्शाएं जा रहे थे। मतगणना के आंकड़े दर्शाने के लिए हॉल में प्रोजेक्टर भी लगाया गया, लेकिन रोशनी अधिक होने के कारण प्रोजेक्टर से डिटेल साफ नजर नहीं आए।
पहला परिणाम वार्ड 6 का
आखिर मतगणना 3 घंटे 07 मिनट में पूरी कर ली गई। मतगणना खत्म होते ही अधिकारियों के चेहरे भी खिले नजर आए। वार्ड नंबर 6 की मतगणना सबसे पहले 10 बजे खत्म हुई। इस वार्ड में आठ ही राउंड चले। सबसे देरी से वार्ड नंबर एक में प्रत्याशियों के विवाद के चलते 11 बजकर 29 मिनट पर मतगणना पूरी हो पाई। मतगणना पूरी होते ही सुबह से मंथन में डूबे प्रत्याशियों के चेहरे पर प्रतिक्रिया परिणामों के अनुरूप ही झलकने लगी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva bho_Deva hin_Deva zho_Hant eng_Latn